湖城東遇孟雲卿復歸劉顥宅宿宴飲散因爲醉歌
作者：杜甫
朝代：唐

paragraphs: 疾風吹塵暗河縣，行子隔手不相見。
湖城城南一開眼，駐馬偶識雲卿面。
向非劉顥爲地主，嬾回鞭轡成高宴。
劉侯歎我攜客來，置酒張燈促華饌。
且將款曲終今夕，休語艱難尚酣戰。
照室紅爐促曙光，縈窗素月垂文練。
天開地裂長安陌，寒盡春生洛陽殿。
豈知驅車復同軌，可惜刻漏隨更箭。
人生會合不可常，庭樹雞鳴淚如綫。